Ilich Ramírez Sánchez (rodz. 12 października 1949 we Caracas we Wynezueli) – jedyn ze nojbarzi znōmych terrorystōw, ôd cajtōngōw mianowany "Szakalym". Bōł chowany ôd ôjca marksisty, a skiż tygo przijōn piyrsze miano "Ilich", ôd Lynina. Bōł szkolorzym we szuli partyzantōw we Kubie a niyskorzi sztudyrowoł we Moskwie, na Uniwersytecie mi. Lumumby. Niyskorzi ôstoł terrorystōm. Jygo piyrszo akcyjo to zamach na Edwarda Sieffa, biznesmana żydowskigo pochodzynio. Nojbarzi znōmo akcyjo we jygo karierze bōła we Wiedniu, kej 21 grudnia 1976 wloz ze piyńćōma inkszymi terrorystōma na tref ministrōw OPEC, zaszlachtowali uōni wuōnczas 3 perzōny a wziyni 81 zakłodnikōw. Zażyczyli sie fligra, a kej go dostali uwolnili 41 zakłodnikōw a ze pozostałōm tajlōm polecieli do Algeru. Godo sie, aże wziyni wuōnczas 50 milijōnōw dolarōw za jejich uwolniyniy a citli do Libije. We 80. lotach XX stolecio Ilich Ramírez Sánchez bōł terrorystōm za kerym nojwiyncy sznupały wszyjske policyje świata. Na kōniec chycili go we 1984. Terozki je zawarty we anclu do kōńca żywobycio. Jygo perzōna a gyszichta żywobycio ôstała sie inszpiracyjōm lo Roberta Ludluma, kery ôpisoł jygo smyślōne dzieje we bestsellerowyj seryje rōmanōw "The Bourne Identity".